Reprezentativele feminină și masculină de volei ale României sunt pregătite pentru turneul doi din Golden League.
La Blaj, Naționala feminină a României întâlnește Azerbaidjan, pe 24 mai, ora 16:30, și Suedia, pe 26 mai, ora 16:30.
Toate cele trei echipe au o victorie și o înfrângere înregistrate în primele turnee.
România a învins Austria (3-0), dar a pierdut cu Cehia (1-3). Suedia a trecut de Spania (3-2), dar a cedat cu Belgia (0-3), iar Azerbaidjan a avut câștig de cauză contra Croației (3-0) și a fost învinsă de Slovacia (1-3).
Două partide extrem de importante pentru naționala masculină de volei în turneul al doilea din Golden League. România întâlnește, la Râmnicu Vâlcea, Croația și Portugalia, echipe care au obținut câte două victorii în primul turneu.
Croația a învins Finlanda (3-1) și Belgia (3-1), în turneul disputat în Finlanda, iar Portugalia a trecut de Luxemburg (3-0) și Spania (3-1).
Extrema naționalei României, Adrian Aciobăniței, va evolua în sezonul viitor la Alanya Belediyesi, în Turcia. Echipa turcă a terminat pe locul 7 în sezonul trecut. Pentru Adrian Aciobăniței, Turcia va fi al cincilea campionat în care va ajunge.
El a mai jucat în România (Tomis Constanța), Germania (VfB Friedrichshafen, United Rhein-Main), Franța (AS Cannes și Chaumont Volley-Ball 52) și Polonia (Skra Belchatow). Cu Tomis Constanța a fost campion al României, cu Cannes a câștigat campionatul Franței, iar cu Chaumont a terminat pe 2, la fel și în Germania cu Friedrichshafen.
Echipa poloneză PGE Giek Skra Belchatow a anunțat transferul internaționalului român David Dinculescu. La 20 de ani neîmpliniți, David este unul dintre cei mai promițători jucători ai voleiului românesc. Sezonul trecut, la CSM Constanța, extrema „tricoloră” a reușit 421 de puncte în Divizia A1, ocupând locul 4 în topul celor mai buni realizatori.
Dinculescu a crescut la Titanii București, a ajuns apoi la Rapid și în cele din urmă la CSM Constanța. La 19 ani a fost titular în echipa de pe Litoral. Skra Belchatow este prima formație din afara țării la care va evolua David. De altfel, Belchatow va fi antrenată în sezonul viitor de românul Giani Crețu.
„Este un tehnician faimos și mă bucur că voi putea lucra cu el”, a declarat David. Dinculescu e acum în cantonament la Râmnicu Vâlcea cu naționala României pentru partidele din Golden League.
„Mă simt onorat să joc în PlusLiga, mai ales pentru un club cu o istorie atât de bogată. Cred că împreună cu întreaga echipă ne vom lupta pentru cel mai bun rezultat posibil”, a adăugat David pentru site-ul oficial al echipei poloneze.